Line Barfod (EL), 2004-01-14:
Jeg vil gerne takke for debatten.
Alle andre partier end Venstre og De Konservative er gået konstruktivt ind i debatten og har haft stor forståelse for, at her er der et problem, som der er behov for at gøre noget ved.
Det lyder også, som om der faktisk er et flertal for i hvert fald en del af Ældre Sagens forslag om en offentlig registrering af ventelister og ventetider, så vi kan få et overblik over, hvor stort behovet er for dem, der er visiteret.
Jeg må indrømme, at jeg blev noget forbløffet over den meget, meget voldsomme reaktion, der kom fra både ministeren, Venstre og De Konservative på forslaget om, at folk skal have lov til selv at skrive sig på en venteliste.
Jeg synes, det er ret utroligt, at det skulle være både asocialt og stride mod det kommunale selvstyre og bryde med fundamentale principper i dansk ret, osv.
Jeg har altså meget svært ved at se, at det skulle være tilfældet, hvis man får ret til at skrive sig på en venteliste.
Jeg synes, det er et fornemt arbejde, vi har fået fra Ældre Sagen med alle de forskellige tal.
Under udvalgsarbejdet må vi få afklaret, hvad regeringen mener er de reelle tal, og forhåbentlig kan vi også komme videre og se, hvad vi kan gøre for at få tallene til at se anderledes ud og se på, hvad der kan gøres for at få bygget langt flere boliger og få sat nogle folk i arbejde.
Man kan sige, at vi er trods alt i den heldige situation i denne sammenhæng, at der er arbejdskraft nok, der kan gå i gang med at bygge.
Det kræver blot politisk vilje at sætte dem, der i dag bliver betalt for at gå arbejdsløse, til i stedet at gå i gang og blive betalt for at bygge nogle af de ældreboliger, vi har behov for, og jeg håber da, der kan samles noget politisk vilje til det.
Enkelte ordførere har været inde på noget, som vi også tilbage i november har fået en henvendelse om fra Rolf Thomsen, der har været leder af ældreplejen i Silkeborg og Hammel Kommuner gennem de seneste 11 år, og som også indimellem kommer op i debatten.
Det handler om at se boligbyggeri fra en ny synsvinkel.
Når der udføres boligbyggeri, skal det sikres, at det rent faktisk bliver blandet byggeri, så der er mulighed for, at folk kan blive boende, også hvis de kommer ud for en ulykke, bliver syge, bliver ældre og ikke længere kan klare trapper eller har andre behov.
De skal have mulighed for at blive boende i nærmiljøet, måske oven i købet blive boende i den bolig, de nu engang bor i.
Det er kun et spørgsmål om simpelt hen at tænke anderledes med hensyn til det generelle boligbyggeri, og det kunne også være med til at løse det meget store problem, vi har i dag, fordi der ikke er boliger nok.
Dertil kommer, at hvis vi sikrer, at folk selv kan bede om at få en bolig, når de mener, de har behov for det, får vi løst en del af det problem, som også har været inde i debatten.
Beboerne på mange plejehjem er i dag så plejekrævende, at der næsten ikke er nogen udfordringer tilbage til dem, og det er utrolig tungt for personalet at tage sig af de gamle, fordi de først får lov til at komme på plejehjem, når de simpelt hen ikke længere kan noget som helst derhjemme.
Det ville være godt, hvis vi fik en mere blandet beboersammensætning på plejehjemmene.
Folk burde have mulighed for at flytte derhen, når de stadig selv kunne være med til at indrette det hjem, de skal bo i, måske i 5 eller 10 år.
Det er rart stadig at være så frisk, at man selv kan bestemme, hvilke møbler man vil have med, hvor de skal stå, hvordan ens værelser skal indrettes, osv., og stadig være frisk nok til at kunne gå rundt og lære stedet at kende.
Det kunne betyde en hel del, og det kunne måske også betyde, at der gik længere tid, før de blev mere plejekrævende og havde behov for mere hjælp, fordi de selv kan foretage sig noget i længere tid, end hvis de var blevet boende i en utidssvarende bolig, og det kunne også betyde, at de var mere sammen med andre.
Det ville medføre mange fordele, hvis man begyndte at tage folks behov mere alvorligt og prøvede at tænke lidt anderledes, end man ofte gør i dag.
Så vil jeg sige, at med hensyn til de unge handicappede synes jeg altså, vi skylder dem, at de har ret til selv at bestemme, hvornår de vil flytte hjemmefra, og at vi skal sikre, at de også får mulighed for at flytte til en passende bolig uden at skulle gennem en visitering.
Jeg tror ikke, der er nogen unge, som ikke har behov for en handicapbolig, som vil finde på at skrive sig op til en sådan bolig.
Jeg er meget glad for den meget konstruktive tilgang, der har været fra de fleste af ordførerne.
Jeg ser frem til, at vi får et godt udvalgsarbejde om forslaget og kommer et stykke videre, bl.a. med hensyn til at få mere fokus på ventelister og ventetider osv., og at vi får en mere reel opgørelse over, hvad behovet egentlig er, hvad vi kan gøre for at skaffe mere blandede boformer og måske ændre nogle krav til det generelle boligbyggeri.
Dermed vil vi også kunne løse en del af problemet.
Jeg kan ikke lade være med at sige, at en del af problemet kunne måske løses ved at udnytte nogle af de luksusbygninger, der står tomme rundtomkring.
I nogle af de mange tomme kontorbyggerier i f.eks. København er der jo masser af tomme kvadratmeter med elevator og uden dørtrin og alt muligt andet, og det kunne jo være, man skulle prøve at undersøge, hvad det egentlig ville koste at sætte nogle af de arbejdsløse bygningshåndværkere til at indrette de bygninger til handicapboliger og ældreboliger.
De ville ligge midt i byen, på attraktive steder, og så kunne vi måske få skabt en del af de boliger, der er et stort behov for, og samtidig slippe for at have de mange tomme bygninger stående og forfalde.